༄༅། །ཀུན་བཟང་བླ་མའི་ཞལ་ལུང་གི་མཚན་དོན་མཁས་པའི་མགུལ་རྒྱན་

ཅེས་བྱ་བ་བཞུགས་སོ། །

༄༅། །**རྫོགས་པ་ཆེན་པོ་ཀློང་ཆེན་སྙིང་ཏིག་གི་སྔོན་འགྲོའི་ཁྲིད་ཡིག་ཀུན་བཟང་བླ་མའི་ཞལ་ལུང་ཞེས་བྱ་བ་འདི་ཉིད་འཆད་ཉན་གྱི་སྒོ་ནས་གཏན་ལ་འབེབས་པར་བྱེད་པ་ལ་བསྡུས་པའི་དོན་གསུམ། ཐོག་མར་དགེ་བ་ཀླད་ཀྱི་དོན། བར་དུ་དགེ་བ་གཞུང་གི་དོན། ཐ་མར་དགེ་བ་མཇུག་གི་དོན་ནོ། །དང་པོ་ལ་གསུམ། མཚན་དོན་བཤད་པ། མཆོད་པར་བརྗོད་པ། བརྩམ་པར་དམ་བཅའ་བའོ། །དང་པོ་ལ་བཞི། རྫོགས་པ་ཆེན་པོ་ཕྱིའི་མཚན། ཀློང་ཆེན་སྙིང་ཏིག་ནང་གི་མཚན། སྔོན་འགྲོའི་ཁྲིད་ཡིག་སྒོས་ཀྱི་མཚན། ཀུན་བཟང་ཞལ་ལུང་ཡང་སྒོས་ཀྱི་མཚན་ནོ། །དང་པོ་ནི།**

རྫོགས་ཞེས་པ་རྫོགས་རིམ་གྱི་རྫོགས་པ་དང༌། རྫོགས་ཆེན་རྫོགས་པ་གཉིས་ལས། དང་པོ་རྫོགས་རིམ་གྱི་རྫོགས་པ་ནི་རང་ལུས་རྒྱལ་བའི་དཀྱིལ་འཁོར་རྩ་རླུང་ཐིག་ལེ་གསུམ་ཡེ་ནས་སྐུ་གསུམ་བླ་མའི་ངོ་བོ་རང་ཆས་སུ་རྫོགས་པས་ན་རྫོགས། ཆོས་ཐམས་ཅད་མ་བཙལ་ཡེ་རྫོགས་སུ་རྫོགས་པས་ན་རྫོགས་ཞེས་བརྗོད་དོ། །

གཉིས་པ་རྫོགས་ཆེན་གྱི་རྫོགས་པ་ནི་གང་རྫོགས་ན་འཁོར་འདས་ཀྱི་ཆོས་ཐམས་ཅད་དོ། །གང་དུ་རྫོགས་ན་རང་བྱུང་གི་ཡེ་ཤེས་ཆེན་པོ་ལའོ། །ཇི་ལྟར་རྫོགས་ན་ཚུར་རྫོགས་པས་ན་རྫོགས་ཏེ་འཁོར་འདས་ཀྱི་ཆོས་ཐམས་ཅད་རང་གཤིས་ཐོག་མའི་ཀ་དག་གི་སེམས་སུ་རྫོགས་ཏེ། ཀུན་བྱེད་ལས། གཅིག་རྫོགས་གཉིས་རྫོགས་སེམས་སུ་རྫོགས། །བྱ་བ་ཕུན་སུམ་ཚོགས་པས་བདེ། །ཞེས་སོ། །ཕར་རྫོགས་པས་ཀྱང་རྫོགས་ཏེ་འཁོར་འདས་ཀྱི་ཆོས་ཐམས་ཅད་ཀྱང་རྩ་བ་སེམས་ལས་གྱེས་པ་ཡིན་ཏེ། དོ་ཧ་ལས། སེམས་ཉིད་གཅིག་པུ་ཀུན་གྱི་ས་བོན་ཏེ། །གང་ལས་སྲིད་དང་མྱང་ངན་འདས་འཕྲོ་བ། །ཞེས་སོ། །དེས་ན་ཕར་རྫོགས་ཚུར་རྫོགས་རིག་པ་ཐིག་ལེ་ཉག་གཅིག་གི་དབྱིངས་སུ་རྫོགས་པས་ན་རྫོགས། པ་ནི་དེ་ལྟ་བུའི་རྫོགས་ཆོས་ཀྱི་ཡོན་ཏན་གང་ལ་མངའ་བའམ་ལྡན་པས་ན་བདག་སྒྲར་བརྗོད་དོ། །རིམ་དགུའི་ཐེག་པ་ཀུན་གྱི་ནང་ནས་གྲོལ་བའི་ཐབས་སམ་གནད་ཀ་འདི་ལས་ཆེ་བ་མེད་པས་ན་ཆེན་པའོ། །

**གཉིས་པ་ནི།**

ཆོས་དབྱིངས་རིན་པོ་ཆེའི་མཛོད་ལས། ཀློང་ཡངས་ཀློང་ཡངས་ཀློང་ཆེན་ཡང་པའི་ངང༌། །ཀློང་ཆེན་རབ་འབྱམས་ཀློང་གསལ་ཀློང་འབྱམས་པས། །ཀློང་གཅིག་གཉིས་མེད་བདེ་ཀློང་འཁྱིལ་བ་ན། །སྣ་ཚོགས་རང་གྲོལ་ཆོས་ཉིད་ཟད་སར་ཕྱིན། །ཞེས་གསུངས་པ་ལྟར། ཕྱི་སྣང་བའི་ཀློང༌། ནང་འགྱུ་བའི་ཀློང༌། གསང་བ་བྱང་ཆུབ་སེམས་ཀྱི་ཀློང་ཡངས་གསུམ་པོ་ཟང་ཐལ་རྗེན་པར་བཞུགས་པ་འདི་ཉིད། ཐེག་མཆོག་གི་རྣལ་འབྱོར་པ་ཀློང་ཆེན་རབ་འབྱམས་བཟང་པོ་ལ་སོགས་པའི་རིག་འཛིན་གྲུབ་དག་གིས་འཁོར་འདས་གཉིས་རིག་པ་བྱང་ཆུབ་སེམས་ཀྱི་ཀློང་གཅིག་ཏུ་ངོ་བོ་གཉིས་མེད་དུ་རྫོགས་པའི་བདེ་ཀློང་ཡངས་པར་འཁྱིལ་བ་ན། སྣ་ཚོགས་པའི་སྣང་བ་འདི་དག་ཆོས་ཉིད་རང་བཞིན་དུ་གྲོལ་ཏེ་ཆོས་ཉིད་ཟད་པའི་ས་ལ་རྟོགས་པ་ཚད་དུ་ཕྱིན་ནས་ཆོས་ཟད་ཡེ་ཀློང་ཆེན་པོ་མངོན་དུ་གྱུར་པའི་ཆོས་ལུགས་ཡིན་པས་ན་ཀློང་ཆེན། ཕྱི་སངས་རྒྱས་ཀྱི་བསྟན་པ་ལུས་ལྟ་བུ། ནང་གསང་སྔགས་རྡོ་རྗེ་ཐེག་པ་སྙིང་ལྟ་བུ། གསང་བ་འོད་གསལ་རྫོགས་པ་ཆེན་པོ་སྙིང་གི་ཁྲག་ལྟ་བུ། ཡང་གསང་བླ་ན་མེད་པའི་སྙིང་ཏིག་གི་མན་ངག་ཟབ་མོ་འདི་ཁྲག་གི་དྭངས་མའམ་ཡང་ཏིག་ལྟ་བུ་ཡིན་པས་ན་སྙིང་ཏིག་སྟེ་ཐུགས་ཀྱི་ཏི་ལ་ཀ་ལྟ་བུ་དང༌། རྫོགས་པ་ཆེན་པོའི་ཆོས་སྐོར་དེ་ལ་སེམས་ཀློང་མན་ངག་གི་སྡེ་གསུམ་ཡོད་པའི་ཕྱི་མ་མན་ངག་གི་སྡེ་དེ་ལ་ཕྱི་སྐོར་ནང་སྐོར་གསང་སྐོར་ཡང་གསང་བླ་ན་མེད་པའི་སྐོར་ཚོགས་ཆེན་པོ་བཞིར་བཞུགས་པའི་སྙིང་པོའི་བཅུད་ལྟ་བུ་ཡིན་པས་ན་སྙིང་ཏིག་ཅེས་བརྗོད་དོ། །

**གསུམ་པ་ནི།**

སྤྱིར་མ་ཀི་ཉན་ཐོས་ཀྱི་ཐེག་པ་ནས་བཟུང་ཡ་ཀི་འོད་གསལ་རྫོགས་པ་ཆེན་པོའི་བར་དངོས་གཞིའི་ཉམས་ལེན་གང་ཉམས་སུ་བླང་ཡང་ཐུན་མོང་ཐུན་མིན་གྱི་སྔོན་འགྲོས་རྒྱུད་ལེགས་པར་སྦྱངས་དགོས་ཤིང༌། ཁྱད་པར་རང་ལམ་ཐུན་མོང་མ་ཡིན་པ་ཡང་གསང་སྙིང་ཏིག་གི་ཉམས་ལེན་དངོས་གཞི་ཐུན་མོང་བ་བསྐྱེད་རྫོགས་གཉིས་དང༌། ཐུན་མོང་མ་ཡིན་པ་ཀ་དག་ཁྲེགས་ཆོད་དང༌། ལྷུན་གྲུབ་ཐོད་རྒལ་གཉིས་ཀྱི་ལམ་ཐམས་ཅད་ཀྱི་སྔོན་དུ་འགྲོ་དགོས་པས་ན་སྔོན་འགྲོ། ས་བཅུ་ལམ་ལྔའི་གཞུང་ལམ་ནས་སྐལ་ལྡན་གཏན་བདེའི་གནས་སུ་ཁྲིད་པ་ནི་ཁྲིད་ཅེས་བྱ་སྟེ། དེ་ཡང་རིག་ལམ་མཚན་ཉིད་ཐེག་པ། ཉེ་ལམ་རྡོ་རྗེ་ཐེག་པ། མྱུར་ལམ་འོད་གསལ་གྱི་ཐེག་པ་གསུམ་ལས་འདིར་མྱུར་ལམ་འོད་གསལ་རྡོ་རྗེ་སྙིང་པོའི་ཐེག་པ་ནས་སྟན་ཐོག་གཅིག་ལ་གདོད་མའི་རྒྱལ་སར་ཁྲིད་པའི་ཡིག་རིས་ཡིན་པས་ན་ཁྲིད་ཡིག་གོ །

**བཞི་པ་ནི།**

དཔལ་ལྡན་བླ་མ་དམ་པ་གདོད་མའི་མགོན་པོ་དཔལ་ཀུན་ཏུ་བཟང་པོ་དང་རྣམ་དབྱེར་མ་མཆིས་པའི་རིག་འཛིན་ཆེན་པོ་འཇིགས་མེད་རྒྱལ་བའི་མྱུ་གུའམ་རྫ་མཚམས་པ་ཀུན་བཟང་གཞན་ཕན་ཞེས་བྱ་བའི་བླ་མའི་ཞལ་གྱི་བཀའ་ལུང་དྲི་མ་མེད་པ་ཡིན་པས་ན་ཀུན་བཟང་བླ་མའི་ཞལ་ལུང༌། ཞེས་བྱ་བ་ནི་སོར་རྩེས་རི་བོང་མཚོན་པ་ལྟ་བུ་མཚན་འདི་སྐད་ཅེས་བྱ་བ་དེ་འདི་ནང་བཞུགས་སོ་ཞེས་མཚན་བཏགས་པའི་དོན་དང༌། བཞུགས་ནི་འདིར་ཡོད་པའི་ཞེ་ས། སོ་ནི་རྫོགས་ཚིག་གོ །ཞེས་པའི་དོན་ནོ། །

**གཉིས་པ་མཆོད་པར་བརྗོད་པ་ལ་གཉིས། སྤྱིར་མཆོད་པ་བརྗོད་པ་དང༌། བྱེ་བྲག་ཏུ་མཆོད་པར་བརྗོད་པའོ། །དང་པོ་ནི།**

རྗེ་བཙུན་བླ་མ་སོགས་ཀྱི་དོན་ནི། སྤངས་དང་རྟོགས་པའི་ཡོན་ཏན་གྱི་མཛོད་ཆེན་པོ་མངའ་བའི་སྒོ་ནས་ཐེག་གསུམ་འཕགས་པའི་གང་ཟག་མ་ལུས་པ་ཀུན་གྱི་རྗེ་བོ་ལྟ་བུ་ཡིན་པས་ན་རྗེ། ས་དང་ལམ་གྱི་ཡོན་ཏན་སོགས་སྤངས་བླངས་ཀྱི་གནད་མཐའ་དག་ལ་ཉེས་ལྟུང་གི་སྐྱོན་མེད་པར་བཙུན་པས་ན་བཙུན། མཁྱེན་པའི་ཡེ་ཤེས་ཀྱིས་ཤེས་བྱ་ཇི་སྙེད་པའི་དེ་ཉིད་གཟིགས་ཤིང་གུ་རུའི་སྒྲ་ལྕི་བ་ལ་འཇུག་སྟེ་དེ་ཡང་འགྲོ་སྒྲོལ་དང༌། ཕན་གནོད་ཞིང་གིས་དང༌། སྤངས་རྟོགས་ཡོན་ཏན་གྱིས་ཁུར་གྱིས་ལྕི་བའི་སྒོ་ནས་དེའི་གོང་ངམ་བླ་ན་གཞན་མེད་པས་ན་བླ་དང༌། བརྩེ་བའི་ཐུགས་རྗེས་རིས་མེད་འགྲོ་བ་ཀུན་ལ་བུ་གཅིག་པུའི་མ་ལྟ་བུ་མཛད་པས་ན་མ་ཞེས་བརྗོད་དོ། །སེམས་ཅན་ལ་དམིགས་པའི་སྙིང་རྗེ། ཆོས་ལ་དམིགས་པའི་སྙིང་རྗེ། དམིགས་པ་མེད་པའི་སྙིང་རྗེ་དང་གསུམ་ལས་འདིར་དམིགས་པ་མེད་པའི་སྙིང་རྗེ་དང་ལྡན་པར་བསྟན་ཏེ། གང་ཟག་དང་ཆོས་ལ་སོགས་པའི་དམིགས་པའི་གཏད་སོ་ཐམས་ཅད་དང་བྲལ་ནས་དབྱིངས་དང་རིག་པ་སོ་སོར་མི་ཕྱེད་པའམ་སྟོང་ཉིད་སྙིང་རྗེ་ཟུང་དུ་འཇུག་པའི་ཚེ་སྟོང་ཉིད་ཀྱི་གཤིས་སྙིང་རྗེ་ཆེན་པོར་ཤར་ནས་བརྩེ་བའི་ཐུགས་རྗེ་རིས་མེད་དུ་འཇུག་པས་ན་དམིགས་པ་མེད་པའི་ཐུགས་རྗེ། དེ་ཡང་ཀུན་རྫོབ་བྱང་ཆུབ་ཀྱི་སེམས་ཙམ་མ་ཡིན་པར་དོན་དམ་བྱང་ཆུབ་ཀྱི་སེམས་དེའི་གོང་ན་གཞན་མེད་པས་ན་ཆེན་པོ། དེ་ལྟ་བུའི་ཟུང་འཇུག་ཡེ་ཤེས་ཆེན་པོའི་ཀློང་དུ་རང་དོན་ཆོས་སྐུ་མངོན་དུ་གྱུར། གཞན་དོན་དུ་གཟུགས་སྐུ་ཐུགས་རྗེ་འགགས་པ་མེད་པར་འཆར་བའི་མཐུ་དཔལ་དང་ལྡན་པས་ན་ལྡན་པ། དེ་ཡང་ཡོན་ཏན་དེ་ལྡན་གྱི་བླ་མ་གཅིག་དང་གཉིས་ལྟ་བུ་མ་ཡིན་པར་མང་དུ་བཞུགས་པས་ན་རྣམས་དང་ལ་ནི་ཕྱག་བྱ་བའི་ཡུལ་ཡིན་པས་ན་ལ་དོན་ནོ། །རབ་ལྟ་བ་མཇལ་བའི་ཕྱག འབྲིང་སྒོམ་པ་གོམས་པའི་ཕྱག ཐ་མ་མོས་གུས་ཀྱི་སྒོ་ནས་རང་རྒྱུད་ཀྱི་སྤང་བྱ་ཉོན་མོངས་པའི་དྲི་མ་ཐམས་ཅད་ཕྱིར་ཕྱག་པས་ན་ཕྱག སྐྱབས་ཡུལ་དམ་པའི་ཡོན་ཏན་མ་ལུས་པར་རང་རྒྱུད་ལ་འཇུག་པར་ཤེས་པའམ་འཚལ་བས་ན་འཚལ། ལོ་ཞེས་པ་སྐབས་དོན་རེ་ཞིག་སླར་བསྡུ་བས་ན་སླར་བསྡུའི་སྒྲའོ། །

**གཉིས་པ་བྱེ་བྲག་ཏུ་མཆོད་པར་བརྗོད་པ་ལ་བཞི། བརྒྱུད་གསུམ་བླ་མ་ལ་མཆོད་པར་བརྗོད་པ། རྒྱལ་བསྟན་ཡོངས་རྫོགས་ཀྱི་མངའ་བདག་ཀུན་མཁྱེན་ཆོས་ཀྱི་རྒྱལ་པོ་ལ་མཆོད་པར་བརྗོད་པ། སྙིང་ཏིག་བསྟན་པའི་བཀའ་བབ་རིག་འཛིན་འཇིགས་མེད་གླིང་པ་ལ་མཆོད་པར་བརྗོད་པ། བཀའ་དྲིན་གསུམ་ལྡན་གྱི་བདག་ཉིད་རྩ་བའི་བླ་མ་ལ་མཆོད་པར་བརྗོད་པའོ། །དང་པོ་ལ་གསུམ། ཡེ་ཤེས་ལྷ་ལ་བརྟེན་པའི་རྒྱལ་བ་དགོངས་པའི་བརྒྱུད་པ། རྒྱ་གར་རིག་འཛིན་ལ་བརྟེན་པའི་རིག་འཛིན་བརྡའི་བརྒྱུད་པ། བོད་ཀྱི་མཁས་གྲུབ་ལ་བརྟེན་པའི་གང་ཟག་སྙན་ཁུངས་བརྒྱུད་པའོ། །དང་པོ་རྒྱལ་བ་དགོངས་བརྒྱུད་ནི།**

ཆོས་སྐུ་ཀུན་ཏུ་བཟང་པོ། ལོངས་སྐུ་རྒྱལ་བ་རིགས་ལྔ། སྤྲུལ་སྐུ་རིགས་གསུམ་མགོན་པོའམ། ཡང་ན་ལོངས་སྐུ་རྡོ་རྗེ་སེམས་དཔའ། སྤྲུལ་སྐུ་དགའ་རབ་རྡོ་རྗེ་རྣམས་བརྡ་དང་ཚིག་ལ་མ་བརྟེན་པར་ཆོས་སྐུའི་དགོངས་པ་ཉག་གཅིག་གིས་བརྒྱུད་པས་ན་རྒྱལ་བའི་དགོངས་པ་ཞེས་གྲགས་སོ། །

**གཉིས་པ་རིག་འཛིན་བརྡ་བརྒྱུད་ནི།**

རིགས་ཅན་དྲ་མ་ལྔ། རིག་འཛིན་མཆོག་བརྒྱད། སྙིང་ཏིག་གི་རིག་འཛིན་ལྔ་རྣམས་སོ། །རིགས་ཅན་དྲ་མ་ལྔ་ནི། ལྷ་གྲགས་ལྡན་ཕྱོགས་སྐྱོང༌། ཀླུ་རྒྱལ་འཇོག་པོ། གནོད་སྦྱིན་སྐར་མདའ་གདོང༌། །སྲིན་པོ་བློ་གྲོས་ཐབས་ལྡན། མི་ལི་ཙཱ་བི་དྲི་མེད་གྲགས་པ་དང་ལྔའོ། །རིག་འཛིན་བརྒྱད་ནི། སློབ་དཔོན་ཧཱུཾ་ཀ་ར། འཇམ་དཔལ་བཤེས་གཉེན། ནཱ་ག་རྫུ་ན། པདྨ་འབྱུང་གནས། བི་མ་མི་ཏྲ། དྷཱ་ན་སམ་སྐྲི། རོམྦུ་གུ་ཧྱ། ཤཱནྟི་གརྦྷའོ། །རྫོགས་པ་ཆེན་པོ་སྙིང་ཏིག་གི་རིག་འཛིན་ལྔ་ནི། ཤྲཱི་སིངྷཾ། འཇམ་དཔལ་བཤེས་གཉེན། ཛྙཱ་ན་སུ་ཏྲ། བི་མ་མི་ཏྲ། པདྨ་འབྱུང་གནས་རྣམས་ཐ་སྙད་ཀྱི་ཚིག་ལ་མ་བརྟེན་པར་སྨིན་གྲོལ་གྱི་བརྡ་ཐབས་བསྟན་པ་ཙམ་གྱིས་གྲོལ་བས་ན་རིག་འཛིན་བརྡ་ཡི་བརྒྱུད་པ་ཞེས་གྲགས་སོ། །

**གསུམ་པ་གང་ཟག་སྙན་བརྒྱུད་ནི།**

ཐུགས་སྲས་རྗེ་འབངས་ཉེར་ལྔ། སོ་ཟུར་གནུབས་ཉང་སོགས་གཏེར་བཏོན་བརྒྱ་རྩ་སོགས་དང༌། ཁྱད་པར་སྙིང་ཏིག་གི་བརྒྱུད་པ་འདི་ལ། རྗེ་འབངས་འབྲོག་གསུམ། ཀུན་མཁྱེན་ཡབ་སྲས་གཉིས། བུ་ཆེན་འཇིགས་མེད་མཚན་ཅན་རྣམས་སོ། །རྗེ་འབངས་འབྲོག་གསུམ་ནི། མེ་རྗེ་ཁྲི་སྲོང་སྡེའུ་བཙན། འབངས་བཻ་རོ་ཙཱ་ན། འབྲོག་ཡེ་ཤེས་མཚོ་རྒྱལ་ལོ། །ཡབ་སྲས་གཉིས་ནི། ཀུན་མཁྱེན་ཀློང་ཆེན་རབ་འབྱམས་དང༌། རིག་འཛིན་འཇིགས་མེད་གླིང་པའོ། །འཇིགས་མེད་གདུང་འཚོབ་བཞི་ནི། འཇིགས་མེད་འཕྲིན་ལས་འོད་ཟེར། འཇིགས་མེད་རྒྱལ་བའི་མྱུ་གུ། འཇིགས་མེད་ཡེ་ཤེས་རྡོ་རྗེ། འཇིགས་མེད་ཀུན་གྲོལ་སོགས་ནས། རྩ་བའི་བླ་མའི་བར་དུ་ཟབ་གསང་སྙིང་ཏིག་གི་མན་ངག་རྣམས་ལས་ཅན་སྐལ་ལྡན་གྱི་གང་ཟག་ཁོ་ནའི་ཞལ་ནས་སྙན་དུ་བརྒྱུད་པས་ན་གང་ཟག་སྙན་བརྒྱུད་དུ་གྲགས་སོ། །དེ་ལྟ་བུའི་བརྒྱུད་གསུམ་རིག་འཛིན་གྱི་བླ་དམ་པ་རྣམས་འཁྲུལ་པ་གཞི་ལ་དག་ནས་ཚེ་གཅིག་རྫོགས་པའི་སངས་རྒྱས་སུ་གྱུར་པས་ན་མི་ལས་སྐལ་བ་རབ་ཏུ་གྱུར་པ། ནས་ཞེས་པ་ཚིག་སྔ་ཕྱི་མཚམས་སྦྱོར་བའི་ལྷག་བཅས་ཀྱི་སྒྲའོ། །དམ་པ་གོང་མ་རྣམས་ཀྱི་རྗེས་སུ་འོག་མ་འོག་མ་དག་གིས་བསྙེགས་ཏེ་བདག་གི་དྲིན་ཅན་རྩ་བའི་བླ་མའི་བར་དུ་གནམ་ལ་རྡོ་རྗེ་ཟམ་མ་ཆད་པ། ས་ལ་དཀྱིལ་འཁོར་གྱི་བཀྲག་མ་ཡལ་བ། བར་ལ་དངོས་གྲུབ་རྒྱ་མཚོ་ཁ་མ་བྲི་བ། བརྒྱུད་པ་གསེར་གྱི་ཉག་ཐག་ལ་དམ་བསྲེས་ཀྱི་གཡའ་ཡིས་མ་གོས་པར་ཕ་རྗེས་བུ་ཡིས་ཟིན་པའི་བརྒྱུད་པ་ཡིན་པས་ན་དམ་པའི་རྗེས་ཟིན་ཅེས་སོ། །དམིགས་མེད་ཡེ་ཤེས་ཀྱི་ཚོགས་གཙོ་བོར་གྱུར་པའི་བདག་རྐྱེན་ལས་རང་དོན་ཆོས་སྐུའི་གོ་འཕང་མངོན་དུ་གྱུར། དམིགས་བཅས་བསོད་ནམས་ཀྱི་ཚོགས་གཙོ་བོར་གྱུར་པའི་བདག་རྐྱེན་ལས་གཞན་དོན་དུ་གཟུགས་སྐུ་རྣམ་པ་གཉིས་ཀྱིས་འགྲོ་དོན་མཐར་ཕྱིན་པར་མཛད་པས་ན་དོན་གཉིས་མཐར་ཕྱིན་པ། དེ་ལྟ་བུའི་བརྒྱུད་གསུམ་གྱི་བླ་མ་དམ་པ་རྣམས་ལ་ཕྱག་འཚལ་ལོ་ཞེས་པའོ། །

**གཉིས་པ་ཀུན་མཁྱེན་ཆོས་ཀྱི་རྒྱལ་པོ་ལ་མཆོད་པར་བརྗོད་པ་ནི།**

ཆོས་ཉིད་མངོན་སུམ་གྱི་སྣང་བ། ཉམས་སྣང་གོང་འཕེལ་གྱི་སྣང་བ། རིག་པ་ཚད་ཕེབས་ཀྱི་སྣང་བ། ཆོས་ཉིད་ཟད་པའི་སྣང་བ་སྟེ་སྣང་བཞིའི་ལམ་ནས་ཅན་གྱི་སྣང་བ་ཐམས་ཅད་ཆོས་ཉིད་ཀྱི་ཀློང་དུ་ཟད་པས་ན་ཆོས་ཟད། དབྱིངས་སྤྲོས་པའི་མཐའ་ཐམས་ཅད་དང་བྲལ་བ་གནས་ལུགས་གདོད་མ་གཞིའི་འོད་གསལ་འཁྲུལ་གྲོལ་གྱི་ས་མཚམས་ལས་འདས་པ་ཡེ་ནས་སྐུ་གསུམ་འདུ་འབྲལ་མེད་པའི་ཀློང་ཆེན་པོའི་ངང་དུ་གྲོལ་སའི་ཡུལ་བསྟན་པས་ན་ཀློང་དུ། གྲོལ་ཚུལ་རྣམ་པ་ལམ་གྱི་འོད་གསལ་ཐ་མལ་ཤེལ་པ་བཟང་ངན་རྣམ་རྟོག་གི་དགག་སྒྲུབ་ལས་འདས་པའི་རིག་ངོ་ཟང་ཐལ་རྗེན་པ་འདི་རིག་བྱེད་མེད་པའི་ཚུལ་གྱིས་འོད་གསལ་མ་བུ་གཅིག་ཏུ་འདྲེས་ནས་ཆོས་སྐུའི་རྒྱལ་ས་ཟིན་པས་ན་ཆོས་སྐུའི་དགོངས་པ་བརྙེས། དེ་ཡང་གང་དབྱིངས་དང་ཡེ་ཤེས་གཉིས་སུ་མེད་པར་འདྲེས་པའི་གནས་དེ་ཉིད་དུ་ཡང་དག་དོན་གྱི་འོག་མིན་ཡིན་པས་དེ་ལས་སྐུ་གསུང་ཐུགས་གསང་བ་བསམ་གྱིས་མི་ཁྱབ་པའི་ཡེ་ཤེས་ཆེན་པོའི་སྣང་བ་ལྷུན་གྲུབ་ཀྱི་འོད་གསལ་འདུ་འབྲལ་མེད་པའི་དབྱིངས་སུ་རང་འོད་ཀྱི་གཞལ་ཡས་ཁང་དང་གཙོ་འཁོར་དུ་སྣང་བའི་རང་སྣང་ལྔ་ལྡན་ལོངས་སྐུའི་ཞིང་ཁམས་ཀྱི་སྣང་བ་ཚད་མེད་པར་གཟིགས་པས་ལྷུན་གྲུབ་སྣང་བཞིའི་ལམ་གྱི་བགྲོད་པ་ཚད་དུ་ཕྱིན་པས་ན་འོད་གསལ་དབྱིངས་སུ་ལོངས་སྐུའི་ཞིང་སྣང་གཟིགས། དེ་ནས་མ་དག་སེམས་ཅན་གྱི་གདུལ་བྱའི་སྣང་ངོར་གང་མོས་དེ་ཁའི་ལས་ཚུལ་དང་མཐུན་པར་མཆོག་གི་སྤྲུལ་སྐུ་བཟོ་དང་སྐྱེ་བ་སྣ་ཚོགས་པའི་སྤྲུལ་སྐུ་ལ་སོགས་པ་གང་ལ་གང་འདུལ་ཞི་རྒྱས་དབང་དྲག་སོགས་ཐབས་མཁས་ཀྱི་མཛད་པ་སྣ་ཚོགས་པའི་སྒོ་ནས་འགྲོ་དོན་རྒྱུན་མི་འཆད་པར་མཛད་པས་ན་གདུལ་བྱའི་སྣང་ངོར་སྤྲུལ་སྐུའི་འགྲོ་དོན་མཛད། ཆོས་ཉིད་ཇི་ལྟ་བའི་གནས་ལུགས་དང་ཆོས་ཅན་ཇི་སྙེད་པའི་ཤེས་བྱ་ཀུན་མཁྱེན་པས་ན་ཀུན་མཁྱེན། རང་གཞན་གྱི་གྲུབ་མཐའ་རྒྱ་མཚོ་ལྟ་བུའི་ཕ་མཐར་བརྒལ་ཞིང་རིམ་དགུའི་ཐེག་པ་སྤྱི་དང་མཐར་ཐུག་ཐེག་རྩེའི་རྒྱལ་པོ་འོད་གསལ་རྫོགས་པོ་ཆེན་པོ་སྡེ་གསུམ་གྱི་མཛོད་ལ་དབང་བསྒྱུར་བའི་མངའ་བདག་ཡིན་པས་ན་ཆོས་ཀྱི་རྒྱལ་པོ། རྒྱལ་བ་ཀློང་ཆེན་རབ་འབྱམས་དཔལ་བཟང་པོ་དེ་ལ་སྙིང་ནས་དད་པས་ཕྱག་འཚལ་ལོ་ཞེས་པའོ། །

**གསུམ་པ་རིག་འཛིན་འཇིགས་མེད་གླིང་པ་ལ་མཆོད་པར་བརྗོད་པ་ནི།**

གང་གི་ཐུགས་མཁྱེན་པའི་ཡེ་ཤེས་ཀྱིས་ཕྱིའི་ཤེས་བྱ་བཅུ་ཕྲག་རིག་པའི་གནས་སྤྱི་དང་ཁྱད་པར་ནང་དོན་རིག་པ་མདོ་སྔགས་ཀྱི་གཞུང་ལུགས་རྒྱ་མཚོ་ལྟ་བུ་ཀུན་གྱི་ཀློང་རྡོལ་ཞིང་གསང་བ་འོད་གསལ་རྫོགས་པ་ཆེན་པོའི་དེ་ཉིད་མངོན་སུམ་དུ་གཟིགས་པས་ན་མཁྱེན་པས་ཤེས་བྱ་ཀུན་གྱི་དེ་ཉིད་གཟིགས། དེ་ལྟར་མ་རྟོགས་པའི་འགྲོ་བ་རྣམས་ལ་ཐུགས་ཀུན་ནས་བརྩེ་བའི་འོད་ཟེར་འགགས་པ་མེད་པར་དག་དང་མ་དག་གདུལ་བྱའི་དཔལ་དུ་གང་འདུལ་གཟུགས་སྐུའི་རྣམ་པ་དེ་དང་དེར་ཤར་བས་ན་ཐུགས་བརྩེའི་འོད་ཟེར་གདུལ་བྱའི་དཔལ་དུ་ཤར། ཟབ་པ་སྟོང་པ་ཉིད་ཀྱི་རིམ་པ་དང་རྒྱ་ཆེ་བ་ས་ལམ་གྱི་རིམ་པ་སྤྱི་དང་ཁྱད་པར་རྒྱལ་དབང་པདྨའི་རིང་ལུགས་གསང་ཆེན་ཐེག་རྩེ་རྫོགས་པ་ཆེན་པོ་ཡང་གསང་སྙིང་ཐིག་གི་བསྟན་པ་འདི་ཉིད་སྤེལ་བའི་ལུང་བསྟན་དུས་ལ་བབ་སྟེ། སྨོན་ལམ་དང་གདུལ་བྱའི་བསོད་ནམས་ཀྱི་དཔལ་ལས་ཀུན་མཁྱེན་བླ་མའི་ཡེ་ཤེས་ཀྱི་སྐུ་ཡིས་རྗེས་སུ་བཟུང་ནས་རྟོགས་པ་དོན་གྱི་དབང་ཆིག་ཆོད་དུ་བསྐུར་ནས་དགོངས་པའི་ཀློང་དབྱར་གྱི་ཆུ་བོ་ལྟར་རྡོལ་བས། ཀློང་ཆེན་དགོངས་པའི་རྩལ་ལས་རང་བྱུང་དུ་འཆར་བའི་དགོངས་གཏེར་འདི་ཉིད་གཏེར་ཁ་གཞན་ལས་ཀྱང་ཁྱད་པར་དུ་འཕགས་པའམ་རྩེ་མོར་གྱུར་པའི་ཀློང་ཆེན་སྙིང་ཐིག་ཅེས་ཡོངས་སུ་གྲགས་པའི་བསྟན་པའི་སྙིང་པོ་འདི་འཇིག་རྟེན་གྱི་ཁམས་སུ་ཉི་ཟླ་ལྟར་གསལ་བར་མཛད་པས་ན་ཟབ་ལམ་ཐེག་རྩེའི་བསྟན་པ་གསལ་མཛད་པ། སྐྱེ་མེད་རིག་སྟོང་རྗེན་པའི་དོན་ཡུལ་དང་ཡུལ་ཅན་གཉིས་སུ་མེད་པའི་ཚུལ་གྱིས་འཛིན་པས་ན་རིག་འཛིན། ཨ་ཏི་རྫོགས་པ་ཆེན་པོའི་ལྟ་བ་འཛིན་སྐྱོང་སྤེལ་བའི་གད་བརྒྱངས་སྒྲོག་པ་མཛད་པ་ལ་སེངྒེ་ལྟར་ཐེག་པ་འོག་མའི་རི་དྭགས་གང་ལ་ཡང་འཇིགས་པའི་ཞུམ་པ་མེད་པས་ན་འཇིགས་མེད། ཕྱི་ལྟར་འཁྲུལ་མེད་གླིང་པ་བཅུ་གཉིས་ལ་སོགས་པའི་རྣམ་བཞག་བྱུང་བ་ལྟར་གཏེར་འབྱིན་སྤྲུལ་པའི་སྐུ་ཡི་མཚན་དང༌། ནང་ལྟར་སྙིང་དབུས་ཟངས་མདོག་དཔལ་རིའི་ཕོ་བྲང་དུ་རང་རིག་དོན་གྱི་རྔ་ཡབ་གླིང་པ་མངོན་དུ་གྱུར་པས་ན་གླིང་པ། དེ་ལྟར་ཨོ་རྒྱན་པདྨ་འབྱུང་གནས་ཉིད་དང་ཞལ་མི་གཉིས་པའི་རིག་འཛིན་འཇིགས་མེད་གླིང་པ་དེ་ལ་སྙིང་ནས་གུས་པས་ཕྱག་འཚལ་ལོ་ཞེས་སོ། །

**བཞི་པ་དྲིན་ཅན་རྩ་བའི་བླ་མ་ལ་མཆོད་པར་བརྗོད་པ་ནི།**

མ་དག་འགྲོ་བའི་སྣང་ངོར་འཕགས་པ་སྤྱན་རས་གཟིགས་དབང་གང་ལ་གང་འདུལ་དགེ་བའི་བཤེས་གཉེན་ཉིད་དུ་བསམ་བཞིན་དུ་སྐྱེ་བའི་ཚུལ་བཟུང་བས་ན་སྤྱན་རས་གཟིགས་དབང་བཤེས་གཉེན་ཚུལ་བཟུང་ནས་གསུང་དམ་པའི་ཆོས་ཀྱི་སྒྲོན་མེ་ཡུན་རིང་དུ་འཇིག་རྟེན་གྱི་ཁམས་སུ་སྣང་བས་ཡོངས་སུ་ཁྱབ་སྟེ་བཟང་འབྲེལ་འདི་སྐྱིད་ཕྱི་སྐྱིད་ངན་འབྲེལ་འཁོར་བ་མཐའ་ཅན་དུ་མཛད་དེ་འབྲེལ་ཚད་ལམ་དང་འབྲས་བུའི་མཆོག་ལ་འགོད་པར་མཛད་པས་ན་གསུང་གི་སྣང་བས་འབྲེལ་ཚད་ཐར་ལམ་འགོད། ཞི་རྒྱས་དབང་དྲག་ལ་སོགས་པའི་ཐབས་གང་ལ་གང་འདུལ་གྱི་སྒོ་ནས་འགྲོ་དོན་རྩོལ་མེད་ལྷུན་གྲུབ་ཀྱི་མཛད་པ་རྒྱ་ནམ་མཁའ་དང་མཉམ་པས་ན་གང་ལ་གང་འདུལ་མཛད་པ་མཐའ་ཡས་པ། སྤྱིར་དབང་ལུང་མན་ངག་གི་བཀའ་དྲིན་གསུམ་དང་ལྡན་ཞིང་ཁྱད་པར་རང་སེམས་ཆོས་སྐུར་ངོ་སྤྲོད་པའི་སྒོ་ནས་རང་རིག་དོན་གྱི་བླ་མ་ངོ་ཤེས་པ་ནི་བཀའ་དྲིན་སངས་རྒྱས་ཀུན་ལས་ཆེ་ཆེར་ལྷག་པས་སྐྱབས་ཡུལ་ཀུན་གྱི་རྩ་བ་ཡིན་པས་ན་དྲིན་ཅན་རྩ་བའི་བླ་མ་འཇིགས་མེད་རྒྱལ་བའི་མྱུ་གུ་དེ་ལ་སྙིང་ནས་གུས་པས་ཕྱག་འཚལ་ལོ་ཞེས་པའོ། །

**གསུམ་པ་བརྩམས་པ་དམ་བཅའ་བ་ནི།**

སྤྱིར་སངས་རྒྱས་ཀྱི་བསྟན་པ་མ་ཀི་ཉན་ཐོས་ཀྱི་ཐེག་པ་ནས་བཟུང་ཡ་ཀི་ཨ་ཏི་ཡོ་གའི་བར་གྱི་བསྟན་པའི་ལུས་ཡོངས་སུ་རྫོགས་པ་སྤྱི་དང་ཁྱད་པར་རྒྱལ་དབང་པདྨའི་རིང་ལུགས་ཀུན་མཁྱེན་ཡབ་སྲས་གཉིས་ནས་བརྒྱུད་པའི་གཞུང་རྫོགས་པ་ཆེན་པོའི་རྒྱུད་ཤླཽ་ཀ་འབུམ་ཕྲག་དྲུག་ཅུ་རྩ་བཞི་པོ་ཚུར་བསྡུ་ན། ཕྱི་སེམས་སྡེ། ནང་ཀློང་སྡེ། གསང་བ་མན་ངག་གི་སྡེ་དང་གསུམ་དུ་བསྡུ། མན་ངག་གི་སྡེ་དེ་ལ་ཡང་ཕྱི་སྐོར་ནང་སྐོར་གསང་སྐོར་ཡང་གསང་བླ་ན་མེད་པའི་སྐོར་དང་བཞི་ཡོད། ཡང་གསང་བླ་ན་མེད་པ་དེ་ལ་ཡང་ནང་གསེས་སུ་མན་ངག་གསེར་གྱི་ཡང་ཞུན་ལྟ་བུའི་རྒྱུད་བཅུ་བདུན་ཡོད། དེ་དག་གི་དགོངས་པ་གཅིག་ཏུ་དྲིལ་བའི་གཞུང་རྒྱ་ཆེ་བ་པཎྜི་ཏའི་སྐོར་དང༌། ཟབ་པ་ཀུ་སུ་ལིའི་སྐོར་གཉིས་ལས། དང་པོ་ནི། ཀུན་མཁྱེན་ཀློང་ཆེན་པས་མཛད་པའི་མཛོད་ཆེན་རྣམ་བདུན་དང་ངལ་གསོ་སྐོར་གསུམ་རྣམས་དང༌། འཇིགས་གླིང་གི་ཡོན་ཏན་མཛོད་རྩ་འགྲེལ་རྣམས་ཡིན། གཉིས་པ་ནི། པདྨའི་མཁའ་འགྲོ་སྙིང་ཐིག་དང༌། བི་མའི་གསང་བ་སྙིང་ཐིག་སྟེ་སྙིང་ཐིག་མ་གཉིས། ཀུན་མཁྱེན་ཆེན་པོའི་མཁའ་འགྲོ་ཡང་ཏིག་དང་བླ་མ་ཡང་ཏིག་སྟེ་སྙིག་ཐིག་བུ་གཉིས། དེ་གཉིས་ཀའི་ཡང་ཏིག་ཡབ་མོ་ཡང་ཏིག་ཡིན་དེ་རྣམས་སྙིང་ཏིག་ཡ་བཞི་ཞེས་གྲགས་སོ། །དེ་རྣམས་བསྟན་པ་ཡོངས་རྫོགས་ཀྱི་སྲོག་ལྟ་བུ་རྒྱལ་བ་ཀུན་གྱི་ཉེ་ལམ་གཅིག་པུ་འདི་ནི་ཀུན་མཁྱེན་བརྒྱུད་པའི་གཞུང་ཡིན་པས་ན་བསྟན་པ་ཡོངས་རྫོགས་ཀུན་མཁྱེན་བརྒྱུད་པའི་གཞུང༌། དེ་དག་གི་དགོངས་ཉམས་གཅིག་ཏུ་དྲིལ་བ་ཚེགས་ཆུང་ལ་དོན་ཆེ་བའི་གདམས་ངག་རྫོགས་པ་ཆེན་པོ་ཀློང་ཆེན་སྙིང་ཐིག་གི་མན་ངག་སྙིང་གི་ཐིག་ལེ་ལྟ་བུ་གདོད་མའི་མགོན་པོའི་ལམ་རིམ་ཡེ་ཤེས་བླ་མ་ཞེས་མཚན་སྙན་ཁྱབ་གདལ་དུ་གྲགས་པ་འདི་ཉིད་སྐལ་ལྡན་ཚེ་གཅིག་ལུས་གཅིག་ལ་སངས་རྒྱས་པའི་ཆོས་ཡིན་པས་ན་མན་ངག་སྙིང་པོ་ཚེ་གཅིག་སངས་རྒྱས་ཆོས། དེ་ལྟ་བུ་ཚེ་གཅིག་གིས་གཏན་སྲིད་ཟིན་ནུས་པའི་ཀློང་ཆེན་སྙིང་ཏིག་གི་མྱུར་ལམ་ཟབ་མོ་འདི་ལས་གདོད་མའི་མགོན་པོའི་རྒྱལ་སར་ཁྲིད་པར་བྱེད་པ་ལ་སྔོན་འགྲོ་དང་དངོས་གཞིའི་ཁྲིད་གཉིས་ལས། འདིར་དང་པོ་སྔོན་འགྲོའི་ཁྲིད་བཤད་པའི་སྐབས་ཡིན། དེ་ལ་ཡང་ཐུན་མོང་ཕྱིའི་སྔོན་འགྲོ་དང༌། ཐུན་མིན་ནང་གི་སྔོན་འགྲོ་གཉིས་ལས། དང་པོ་ལ། དལ་འབྱོར་རྙེད་དཀའ། ཚེ་མི་རྟག་པ། ལས་རྒྱུ་འབྲས། འཁོར་བའི་ཉེས་དམིགས། ཐར་པའི་ཕན་ཡོན། བཤེས་གཉེན་བསྟན་ཚུལ་དང་དྲུག་ཡོད། གཉིས་པ་ལ། སྐྱབས་འགྲོ། སེམས་བསྐྱེད། རྡོར་བཟླས། མཎྜལ། ཀུ་སུ་ལིའི་ཚོགས་གསོག བླ་མའི་རྣལ་འབྱོར་གྱི་ཁྲིད་དང་དྲུག་སྟེ་བསྡོམས་པས་ཁྲིད་རྐང་བཅུ་གཉིས་ཡོད་པས་ན་ལམ་གྱི་སྔོན་འགྲོ་ཐུན་མོང་ཕྱི་དང་ནང༌། འདིའི་ཁར་གདམས་པའི་ཆ་ལག་བརྒྱུད་པའི་ལོ་རྒྱུས་ཀྱི་ཁུངས་དྲངས་པ་དང༌། མ་སྒོམ་ཆོས་ལྔའི་ནང་ཚན་ཉེ་ལམ་འཕོ་བའི་ཁྲིད་དང་བཅས་པ་གཞུང་ཁྲིད་དབུ་ཞབས་ཀྱི་སྤྱི་སྡོམ་ཡིན་པས་ན་གདམས་པའི་ཆ་ལག་ཉེ་ལམ་འཕོ་བ་བཅས། གོང་གསལ་སྤྱི་སྡོམས་འདི་རྣམས་ཀྱི་དོན་མ་གསལ་བ་ལ་ཐམས་ཅད་གསལ་ཞིང་མ་གོ་བ་ཐམས་ཅད་གོ་བདེར་བཀོད་པའི་དོན་ཟབ་མོ་རྒྱལ་བའི་བཀའ་ལུང་ལས་ཇི་ལྟར་བྱུང་བ་ལྟར་གཅིག་ཏུ་བསྡེབས་པའི་མན་ངག་རྨད་དུ་བྱུང་བ་ཡིན་པས་ན་གསལ་ལ་གོ་བདེ་དོན་ཟབ་རྨད་དུ་བྱུང༌། ཡོན་ཏན་གྱི་སྒོ་ནས་སངས་རྒྱས་ཀུན་དང་མཉམ་ན་ཡང་བཀའ་དྲིན་སྒོ་ནས་གང་དང་ཡང་མཚུངས་པ་མེད་པའི་དྲིན་ཅན་རྩ་བའི་བླ་མ་འཇིགས་མེད་རྒྱལ་བའི་མྱུ་གུའམ་ཀུན་བཟང་གཞན་ཕན་འགྲོ་འདུལ་བླ་མའི་བཀའ་ལུང་ནོར་འཁྲུལ་མེད་པ་ཡིན་པས་ན་མཚུངས་མེད་བླ་མའི་བཀའ་ལུང་མ་ནོར་བ། རྩོམ་པ་པོ་དཔལ་སྤྲུལ་རིན་པོ་ཆེ་མཚན་དངོས་འཇིགས་མེད་ཆོས་ཀྱི་དབང་པོ་རང་གི་ཐུགས་ལ་བརྗེད་ངེས་ཀྱི་རྙོག་པ་དང་མ་འདྲེས་པ་རང་བློར་ཇི་བཞིན་ངེས་པའི་ཤེས་རབ་འཆར་བ་དེ་བཞིན་དུ། ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱང་རང་བཞིན་རྫོགས་པ་ཆེན་པོའི་ལམ་ནས་གདོད་མའི་མགོན་པོའི་རྒྱལ་སར་མངོན་འཚང་རྒྱ་བའི་ཕྱིར་ཁྲིད་ཡིག་ཀུན་བཟང་བླ་མའི་ཞལ་ལུང་ཞེས་བྱ་བ་འདི་བརྩམ་པའམ་བཤད་པར་བྱ་བ་ཡིན་པས་ན་རང་བློ་ཇི་བཞིན་ངེས་བཞིན་འདི་བཤད་ཀྱིས། ལྷག་པའི་ལྷ་མཆོག་རྩ་གསུམ་རབ་འབྱམས་རྒྱ་མཚོ་སྤྱི་དང་ཁྱད་པར་བརྒྱུད་གསུམ་བླ་མ་དམ་པ་རྣམས་ཀྱིས་བདག་གི་རྒྱུད་བྱིན་གྱིས་རློབས་ཤིག་ཅེས་གནང་བ་སྦྱིན་པར་ཞུ་བ་ཡིན་པས་ན་ལྷ་དང་བླ་མས་བདག་རྒྱུད་བྱིན་གྱིས་རློབས། །ཞེས་གསུངས་སོ། །ཅེས་པ་འདིའང་ལམ་འདི་ལ་མོས་པ་ཐོབ་པའི་བཙུན་པ་དགེ་རིན་པས་ཀུན་གླིང་ཆོས་ཀྱི་དགའ་ཚལ་དུ་བློ་གསལ་འགའ་ལ་འདིའི་མོས་ཁྲིད་བྱེད་སྐབས་སུ་བྲིས་པ་དགེའོ།། །།